CELEX: 
Language: ro
Date: 2018-06-06 00:00:00
Title: DECIZIA DE PUNERE ÎN APLICARE A COMISIEI privind stabilirea unui program de lucru pentru evaluarea cererilor de reînnoire a aprobărilor substanțelor active care expiră în 2022, 2023 și 2024, în conformitate cu Regulamentul (CE) nr. 1107/2009 al Parlamentului European și al Consiliului

DECIZIA DE PUNERE ÎN APLICARE A COMISIEI
            
            
               din 6.6.2018
            
            
               privind stabilirea unui program de lucru pentru evaluarea cererilor de reînnoire a aprobărilor substanțelor active care expiră în 2022, 2023 și 2024, în conformitate cu Regulamentul (CE) nr. 1107/2009 al Parlamentului European și al Consiliului
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului
                  1
               , în special articolul 18,
            
            
               întrucât:
            
            
               (1)Un număr mare de substanțe active aprobate în temeiul Regulamentului (CE) nr. 1107/2009 și enumerate în părțile B și E din anexa la Regulamentul de punere în aplicare (CE) nr. 540/2011 al Comisiei
                  2
                au o dată de expirare stabilită între 1 ianuarie 2022 și 31 decembrie 2024. În partea C din anexa la Regulamentul de punere în aplicare (UE) nr. 686/2012 al Comisiei
                  3
                sunt enumerate substanțele active respective și se încredințează statelor membre evaluarea acestor substanțe active, desemnând pentru fiecare substanță activă un stat membru raportor și un stat membru coraportor în scopul desfășurării procedurii de reînnoire.
            
            
               (2)Având în vedere timpul și resursele de care au nevoie statele membre și Autoritatea Europeană pentru Siguranța Alimentară („autoritatea”) pentru finalizarea evaluării cererilor de reînnoire a aprobărilor pentru substanțele active, este necesar să se stabilească un program de lucru în care să se grupeze substanțele active similare și să se stabilească priorități în funcție de preocupările legate de siguranța pentru sănătatea oamenilor și a animalelor sau pentru mediu, astfel cum se prevede la articolul 18 din Regulamentul (CE) nr. 1107/2009.
            
            
               (3)Este necesar să se prevadă substanțele pentru care, date fiind proprietățile lor, este de așteptat să nu respecte criteriile de aprobare stabilite la punctele 3.6.2-3.6.5 și la punctul 3.7 din anexa II la Regulamentul (CE) nr. 1107/2009 și să se acorde prioritate evaluării lor. 
            
            
               (4)Printre substanțele active enumerate în partea C din anexa la Regulamentul de punere în aplicare (UE) nr. 686/2012, este oportun să se identifice substanțele care sunt enumerate în partea E din anexa la Regulamentul (CE) nr. 540/2011 ca substanțe susceptibile de înlocuire, pentru care, date fiind proprietățile lor, perioadele de aprobare nu depășesc șapte ani. De asemenea, este necesar să se identifice substanțele care sunt enumerate în anexa la Regulamentul de punere în aplicare 2015/408 al Comisiei
                  4
                ca substanțe susceptibile de înlocuire. Programul ar trebui să acorde prioritate evaluării lor. 
            
            
               (5)Substanțele active fluxapiroxad, bixafen, sedaxan, penflufen și pentiopirad au proprietăți similare. Substanțele active fosfonați de disodiu și fosfonați de potasiu au proprietăți similare. Substanțele active eugenol, geraniol și timol au proprietăți similare. Substanțele active Trichoderma atroviride (tulpina I-1237) și Trichoderma asperellum (tulpina T34) au proprietăți similare. Substanțele active benzovindiflupir și izopirazam au, de asemenea, proprietăți similare. Pentru substanțele cu proprietăți similare, este necesar să se alinieze calendarul evaluării și procesul de evaluare inter pares realizat de autoritate; dosarele pentru aceste substanțe ar trebui să fie prezentate statelor membre raportoare vizate în același interval de timp.
            
            
               (6)Având în vedere resursele de care dispun autoritățile care efectuează evaluarea cererilor de reînnoire a aprobărilor, nu se poate exclude faptul că, dacă se acordă prioritate evaluării substanțelor prevăzute în prezenta decizie, aprobarea altor substanțe active ar putea expira înainte de a se lua o decizie privind reînnoirea aprobării lor. În astfel de cazuri, perioada de aprobare a acestor substanțe active ar trebui prelungită în timp util, în conformitate cu dispozițiile articolului 17 din Regulamentul (CE) nr. 1107/2009.
            
            
               (7)În plus față de gruparea substanțelor active similare în funcție de prioritatea acordată evaluării lor, articolul 18 din Regulamentul (CE) nr. 1107/2009 prevede, de asemenea, că programul de lucru trebuie să cuprindă elemente specifice. Regulamentele de punere în aplicare (UE) nr. 844/2012 și (UE) nr. 686/2012 ale Comisiei pun în aplicare literele (a)-(e) și, respectiv, litera (f) din articolul 18 al doilea paragraf din Regulamentul (CE) nr. 1107/2009,
            
            
               DECIDE: 
            
            
               Articol unic
            
            
               Se adoptă programul de lucru, astfel cum figurează în anexa la prezenta decizie.
            
            
               Adoptată la Bruxelles, 6.6.2018
            
         
         
            
               
                     Pentru Comisie
               
               
                     Vytenis ANDRIUKAITIS
               
               
                     Membru al Comisiei
               
            
         
         
            
                  
                     (1)
                  
                        JO L 309, 24.11.2009, p. 1.
               
               
                  
                     (2)
                  
                        Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).
               
               
                  
                     (3)
                  
                        Regulamentul de punere în aplicare (UE) nr. 686/2012 al Comisiei din 26 iulie 2012 de alocare către statele membre, în sensul procedurii de reînnoire, a evaluării substanțelor active (JO L 200, 27.7.2012, p. 5).
               
               
                  
                     (4)
                  
                        Regulamentul de punere în aplicare (UE) 2015/408 al Comisiei din 11 martie 2015 privind punerea în aplicare a articolului 80 alineatul (7) din Regulamentul (CE) nr. 1107/2009 privind introducerea pe piață a produselor fitosanitare și privind stabilirea unei liste a substanțelor susceptibile de înlocuire (JO L 67, 12.3.2015, p. 18).
               
            
      
    ---documentbreak--- 
      
         
         
            
               ANEXĂ
            
            
               (1)Programul de lucru vizează substanțele active aprobate în conformitate cu Regulamentul (CE) nr. 1107/2009, enumerate în partea C din anexa la Regulamentul de punere în aplicare (UE) nr. 686/2012.
            
            
               (2)Prioritățile pentru evaluarea cererilor de reînnoire a aprobărilor substanțelor active și gruparea substanțelor active similare, astfel cum se prevede la articolul 18 din Regulamentul (CE) nr. 1107/2009, sunt următoarele:
            
            
               (a)Se acordă prioritate evaluării cererilor de reînnoire a aprobărilor substanțelor active pentru care, date fiind proprietățile lor, este de așteptat să nu respecte criteriile de aprobare stabilite la punctele 3.6.2-3.6.5 și 3.7 din anexa II la Regulamentul (CE) nr. 1107/2009. În consecință, aceste evaluări se efectuează fără întârziere sau cu cât mai puține întârzieri.
            
            
               (b)Se acordă prioritate evaluării cererilor de reînnoire a aprobărilor substanțelor active enumerate în partea E din anexa la Regulamentul (CE) nr. 540/2011 ca substanțe susceptibile de înlocuire care, date fiind proprietățile lor, sunt aprobate pentru o perioadă de cel mult șapte ani. Se acordă prioritate, de asemenea, evaluării cererilor de reînnoire a aprobărilor substanțelor active enumerate în anexa la Regulamentul de punere în aplicare 2015/408. În consecință, aceste evaluări se efectuează fără întârziere sau cu cât mai puține întârzieri.
            
            
               (c)Pentru următoarele substanțe, ținând seama de asemănările dintre proprietățile lor, atunci când datele pentru prezentarea dosarelor sunt diferite, perioada de aprobare se prelungește după caz și în timp util, în conformitate cu dispozițiile articolului 17 din Regulamentul (CE) nr. 1107/2009, cu scopul de a alinia calendarul evaluării acestora și procesul de evaluare inter pares realizat de autoritate:
            
            
               i)fluxapiroxad, bixafen, sedaxan, penflufen și pentiopirad; 
            
            
               ii)fosfonați de disodiu și fosfonați de potasiu; 
            
            
               iii)eugenol, geraniol și timol;
            
            
               iv)Trichoderma atroviride (tulpina I 1237) și Trichoderma asperellum (tulpina T34);
            
            
               v)benzovindiflupir și izopirazam.
            
            
               (d)În cazul în care aprobarea anumitor substanțe active care nu sunt vizate de literele (a) și (b) ar putea expira, din motive independente de solicitant, înainte de a se lua o decizie privind reînnoirea aprobării lor, perioada de aprobare a acestor substanțe active se prelungește în timp util, în conformitate cu dispozițiile articolului 17 din Regulamentul (CE) nr. 1107/2009.